Eskom verskerp instandhoudingArgieffoto: GCIS Eskom gaan Vrydag eenheid twee van die Koeberg-kragsentrale vir ŉ maand afskakel. Volgens die kragvoorsiener is ander opwekkingseenhede ook reeds afgeskakel, maar kan al die eenhede vinnig weer in werking gestel word, indien nodig. Die Koeberg-eenheid word Vrydag om middernag afgeskakel en sal weer op 30 April aangeskakel word. Sedert die tydperk van afsondering begin het, het die vraag na elektrisiteit met tussen 7 500 MW en 9 000 MW per dag afgeneem. Volgens Eskom maak hy van die geleentheid gebruik om belangrike korttermyn-instandhouding van sy opwekkingsinfrastruktuur te doen. Beplande instandhouding is tot 9 032 MW verhoog terwyl onbeplande onderbrekings op 8 572 MW staan. Op 25 Maart, kort voor die tydperk van afsondering begin het, was daar 4 256 MW beplande onderbrekings en 12 175 MW onbeplande onderbrekings. Volgens Eskom het hy intussen ook kennisgewings aan onafhanklike windplaas-kragprodusente gestuur om hulle in kennis te stel dat hy met tussenposes minder krag van hulle gaan aankoop.